b'\n_START_ARTICLE_\nEleccions al Parlament de Catalunya de 2015\n_START_SECTION_\nAnunci de les eleccions\n_START_PARAGRAPH_\nEl 14 de gener de 2015, Artur Mas va anunciar la convocat\xc3\xb2ria de les eleccions plebiscit\xc3\xa0ries despr\xc3\xa9s d\'haver assolit l\'entesa de la seva coalici\xc3\xb3, CiU, amb ERC (liderat per Oriol Junqueras), l\'Assemblea Nacional Catalana (liderada per Carme Forcadell), \xc3\x92mnium Cultural (liderat per Muriel Casals) i l\'Associaci\xc3\xb3 de Municipis per la Independ\xc3\xa8ncia (presidida per Josep Maria Vila d\'Abadal). Per aquest motiu, per l\'independentisme, van esdevenir unes eleccions plebiscit\xc3\xa0ries sobre la independ\xc3\xa8ncia de Catalunya. De fet, Artur Mas defin\xc3\xad aquestes eleccions com la \xc2\xabconsulta definitiva\xc2\xbb. A part de la convocat\xc3\xb2ria d\'eleccions, l\'acord tamb\xc3\xa9 contempl\xc3\xa0 acabar les estructures d\'estat com a element b\xc3\xa0sic per culminar el proc\xc3\xa9s de transici\xc3\xb3 nacional aix\xc3\xad com la negociaci\xc3\xb3 dels pressupostos. Mas i Junqueras demanaren disculpes pel clima pol\xc3\xadtic enrarit en el si dels partits independentistes per les negociacions que es van produir durant les setmanes anteriors a l\'anunci de les eleccions._NEWLINE_El govern espanyol respongu\xc3\xa9, davant l\'anunci d\'eleccions a vuit mesos vista, que \xc2\xabMas no t\xc3\xa9 gens d\'inter\xc3\xa8s a solucionar i atendre els problemes dels catalans, ni gens de capacitat per a resoldre\'ls\xc2\xbb. PP, PSOE i UPyD tamb\xc3\xa9 van criticar l\'anunci de les eleccions.\n_START_SECTION_\nEleccions locals\n_START_PARAGRAPH_\nLa primavera de 2015 van tenir lloc unes eleccions locals que van canviar el mapa municipal d\'alcaldies catalanes. Entre els canvis m\xc3\xa9s destacats s\'hi troba l\'acc\xc3\xa9s a l\'alcaldia de Barcelona d\'Ada Colau, cap de llista de Barcelona en Com\xc3\xba, una coalici\xc3\xb3 de partits i moviments de l\'esquerra alternativa. Aquest canvi a l\'Ajuntament de Barcelona i els bons resultats de diverses candidatures alternatives arreu del territori catal\xc3\xa0, va provocar reaccions en diversos partits pol\xc3\xadtics.\n_START_SECTION_\nCreaci\xc3\xb3 de coalicions\n_START_PARAGRAPH_\nLa primera coalici\xc3\xb3 que es don\xc3\xa0 a con\xc3\xa8ixer fou Catalunya S\xc3\xad que es Pot, formada per Iniciativa, Esquerra Unida i Alternativa, Podem i Equo i amb la qual van intentar replicar el model Barcelona en Com\xc3\xba a escala catalana._NEWLINE_Per un altre costat, els partits independentistes van convocar diverses reunions per tal de plantejar la possibilitat d\'una llista conjunta que don\xc3\xa9s un car\xc3\xa0cter m\xc3\xa9s plebiscitari a les eleccions, on excepcionalment es podrien incorporar diversos representants de la societat civil. Despr\xc3\xa9s de diverses converses i negociacions el dia 20 de juliol de 2015 es va presentar la coalici\xc3\xb3 Junts pel S\xc3\xad, formada per Converg\xc3\xa8ncia Democr\xc3\xa0tica de Catalunya (CDC), Esquerra Republicana de Catalunya (ERC), Dem\xc3\xb2crates de Catalunya (DC) i Moviment d\'Esquerres (MES). La creaci\xc3\xb3 d\'aquesta coalici\xc3\xb3 va ser possible despr\xc3\xa9s que la federaci\xc3\xb3 de Converg\xc3\xa8ncia i Uni\xc3\xb3 es va donar per finalitzada durant el mes de juny de 2015, davant de la negativa d\'Uni\xc3\xb3 Democr\xc3\xa0tica de Catalunya de donar suport al proc\xc3\xa9s independentista catal\xc3\xa0._NEWLINE_D\'altra banda, la Candidatura d\'Unitat Popular ja havia anunciat dies abans que presentaria una llista amb el suport d\'altres organitzacions independentistes i d\'esquerres, davant del desacord d\'incorporar pol\xc3\xadtics a la llista unit\xc3\xa0ria. De fet, feia temps que estava en negociacions per presentar-se a les eleccions amb Proc\xc3\xa9s Constituent a Catalunya i diversos partits locals.\n_START_SECTION_\nDecret de convocat\xc3\xb2ria i reaccions\n_START_PARAGRAPH_\nEl 3 d\'agost de 2015 el president de la Generalitat de Catalunya, Artur Mas, va signar el decret de convocat\xc3\xb2ria a les 9 del vespre al Palau de la Generalitat de Catalunya i posteriorment va fer una compareixen\xc3\xa7a davant les c\xc3\xa0meres de la Corporaci\xc3\xb3 Catalana de Mitjans Audiovisuals confirmant la regularitat del sistema de convocat\xc3\xb2ria d\'eleccions parlament\xc3\xa0ries i l\'extraordinarietat en el fons de la proposta, on no va constar la paraula plebiscit. El President va argumentar la convocat\xc3\xb2ria extraordin\xc3\xa0ria despr\xc3\xa9s d\'haver intentat negociar sense \xc3\xa8xit la convocat\xc3\xb2ria d\'un refer\xc3\xa8ndum pactat amb el Govern d\'Espanya. En les declaracions a premsa dels partits, nom\xc3\xa9s els independentistes van recon\xc3\xa8ixer el car\xc3\xa0cter plebiscitari de les eleccions i la resta de partits van argumentar que -tot i ser unes eleccions importants- no deixaven de ser unes eleccions al Parlament de Catalunya. Tot i aix\xc3\xb2, van deixar entreveure la possibilitat d\'un pacte postelectoral per frenar el proc\xc3\xa9s independentista. El Govern espanyol va dir que vigilaria amb lupa la legalitat de tot el proc\xc3\xa9s de convocat\xc3\xb2ria i va demanar a Mas neutralitat en el proc\xc3\xa9s. Mariano Rajoy va dir: \xc2\xabNo hi haur\xc3\xa0 eleccions plebiscit\xc3\xa0ries, aix\xc3\xad com tampoc va haver-hi refer\xc3\xa8ndum\xc2\xbb, en relaci\xc3\xb3 amb el 9 de novembre de 2014. Diversos partits i mitjans van q\xc3\xbcestionar la legalitat de celebrar la manifestaci\xc3\xb3 Via Lliure a l\'Avinguda Meridiana el dia 11 de setembre, ja que va coincidir amb la data d\'inici de la campanya electoral._NEWLINE_Diversos partits sense representaci\xc3\xb3 parlament\xc3\xa0ria \xe2\x80\x94com Plataforma per Catalunya i Uni\xc3\xb3, Progr\xc3\xa9s i Democr\xc3\xa0cia\xe2\x80\x94 van anunciar que no es presentarien a aquestes eleccions.\n_START_SECTION_\nInici de campanya i Diada Nacional\n_START_PARAGRAPH_\nLa campanya electoral va comen\xc3\xa7ar oficialment l\'11 de setembre, per\xc3\xb2 la nit abans tots els candidats ja van fer l\'acte de presentaci\xc3\xb3 de la campanya. Junts pel S\xc3\xad van presentar-se al Campus de la Ciutadella de la Universitat Pompeu Fabra. Catalunya S\xc3\xad que es Pot ho va fer al Casinet d\'Hostafrancs, i la CUP, a l\'Auditori del Casal Pere Quart de Sabadell i al casal independentista "La Cru\xc3\xaflla" de Barcelona. A l\'acte de presentaci\xc3\xb3 de campanya del PSC, realitzat al Centre de Cultura Contempor\xc3\xa0nia de Barcelona, hi va participar Pedro S\xc3\xa1nchez, on es va presentar el lema del partit "Per una Catalunya millor en una Espanya diferent". Molt a prop, a la sala gran del MACBA, es va presentar el projecte d\'Uni\xc3\xb3 Democr\xc3\xa0tica de Catalunya, que es present\xc3\xa0 per primera vegada en solitari. El PP va iniciar la campanya al districte de Nou Barris amb un sopar amb militants i al seu torn Ciutadans ho va fer a l\'Hotel Catalonia de Barcelona._NEWLINE_El primer dia oficial de campanya electoral va tenir lloc, a m\xc3\xa9s dels corresponents actes oficials, l\'anomenada Via Lliure, una concentraci\xc3\xb3 d\'entre 500.000 i 2 milions de persones - segons la font -  que va ocupar 5,2 quil\xc3\xb2metres de l\'Avinguda Meridiana de Barcelona tot reclamant la independ\xc3\xa8ncia de Catalunya. L\'acte fou organitzat per la campanya Ara \xc3\xa9s l\'hora, impulsada per \xc3\x92mnium Cultural i l\'Assemblea i va ser acusat d\'electoralista per alguns dels candidats no sobiranistes.\n_START_SECTION_\nPrimera setmana de campanya\n_START_PARAGRAPH_\nAlguns dels partits a favor de seguir amb l\'statu quo van promoure activament la crida a la participaci\xc3\xb3 ciutadana, basant-se en la teoria que hist\xc3\xb2ricament les eleccions al Parlament de Catalunya havien tingut participacions m\xc3\xa9s baixes que les generals espanyoles, i que sovint la bossa de votants abstencionistes estava identificada amb persones amb un sentiment m\xc3\xa9s espanyolista._NEWLINE_Durant la primera setmana diverses personalitats internacionals van alertar dels perills d\'una possible secessi\xc3\xb3 catalana. La diplom\xc3\xa0cia espanyola va encetar una s\xc3\xa8rie de contactes internacionals, aconseguint que l\xc3\xadders mundials mencionessin en diversos graus la voluntat de mantenir una Espanya unida, incloent missatges de David Cameron, Angela Merkel, Barack Obama. Altres institucions de l\'estat van alertar de la possible sortida del FC Barcelona de La Liga Fins i tot ho van fer algunes empreses, com Laboratoris Almirall, o l\'Associaci\xc3\xb3 Espanyola de Banca i la Confederaci\xc3\xb3n Espa\xc3\xb1ola de Cajas de Ahorro, que inclou a bancs com Caixabank, Sabadell, BBVA o Santander,_NEWLINE_Al seu torn, Junts pel S\xc3\xad va demanar la pres\xc3\xa8ncia d\'observadors internacionals i la CUP va advertir que no recolzaria un nou president auton\xc3\xb2mic. Es van realitzar diversos debats televisius de candidats a 7 bandes. El primer de tots va ser a 8 tv el dijous 17 de setembre, el segons a La Sexta el dissabte 19 i el tercer el dia 20 de setembre a TV3._NEWLINE_Al final de la primera setmana de campanya, el diumenge 20 de setembre, TV3 i Catalunya R\xc3\xa0dio van retransmetre, obligades per la resoluci\xc3\xb3 de la Junta Electoral Central (JEC), els actes dels partits pol\xc3\xadtics que no van assistir a la manifestaci\xc3\xb3 independentista anomenada Via Lliure. La sent\xc3\xa8ncia deixava clar que la retransmissi\xc3\xb3 s\'havia de fer en dia festiu i en la mateixa franja hor\xc3\xa0ria que la retransmissi\xc3\xb3 de la Via Lliure. Finalment TV3 i Catalunya R\xc3\xa0dio van retransmetre actes de Ciutadans, Catalunya S\xc3\xad que es Pot, PSC i PP; mentre que Uni\xc3\xb3 Democr\xc3\xa0tica de Catalunya, va decidir no retransmetre els seus actes.\n_START_SECTION_\nActes centrals de campanya\n_START_PARAGRAPH_\nLa majoria d\'actes centrals de campanya es van celebrar el cap de setmana del 19 i 20 de setembre. Junts pel S\xc3\xad va celebrar el seu a La Farga de L\'Hospitalet de Llobregat. El PSC va convertir la seva tradicional Festa de la Rosa de Gav\xc3\xa0 en acte central de campanya, amb pres\xc3\xa8ncia de Pedro S\xc3\xa1nchez. Al seu torn, la CUP va celebrar un acte a l\'Auditori de Barcelona. El PP va organitzar el seu acte central de campanya a Badalona, ciutat on el seu candidat Garc\xc3\xada Albiol era alcalde fins al maig de 2015. Ciutadans va fer el seu acte al F\xc3\xb2rum de Barcelona.\n_START_SECTION_\nSegona setmana\n_START_PARAGRAPH_\nSegons els analistes pol\xc3\xadtics, l\'objectiu de la segona setmana de campanya va ser atreure el vot indec\xc3\xads i desmobilitzar el rival directe. El bar\xc3\xb2metre del Centre d\'Investigacions Sociol\xc3\xb2giques dies anteriors va preveure una alta participaci\xc3\xb3, similar m\xc3\xa0xima hist\xc3\xb2rica m\xc3\xa0xima en unes eleccions catalanes: el 67,7% a les de 2012, per\xc3\xb2 anunciant tamb\xc3\xa9 que hi havia uns 900.000 electors encara indecisos. La campanya va continuar la seva polaritzaci\xc3\xb3 entre unionisme i independentisme, on els partits unionistes van argumentar una possible sortida de Catalunya de la Uni\xc3\xb3 Europea i els independentistes van intentar rebatre amenaces i el que ells mateixos van anomenar campanya de la por._NEWLINE_Ciutadans va anunciar que centraria els seus esfor\xc3\xa7os en la demarcaci\xc3\xb3 de Tarragona, on ja va promoure un acte unionista la Diada de 2014. El partit farien fins a tres actes grans en la demarcaci\xc3\xb3, en contraposici\xc3\xb3 a un sol acte a les demarcacions de Lleida i Girona. La CUP va continuar reiterant que no farien president auton\xc3\xb2mic a Artur Mas i proposaven una declaraci\xc3\xb3 d\'independ\xc3\xa8ncia el mateix dia 28 de setembre si la vict\xc3\xb2ria era per vots i escons. Al seu torn, Junts pel S\xc3\xad va continuar demanant el vot per tenir una majoria absoluta pr\xc3\xb2pia sense dependre d\'altres partits. Duran i Lleida i Espadaler es van repartir el territori i pr\xc3\xa0cticament no van coincidir en campanya. El seu objectiu va ser captar la bossa de vots de ciutadans que tradicionalment votaven Pujol al Parlament de Catalunya i PSOE a les Corts Espanyoles. Tamb\xc3\xa9 van criticar Mas per abra\xc3\xa7ar el discurs de la CUP i es van presentar com els aut\xc3\xa8ntics hereus de CiU, dient que era CDC la que s\'havia radicalitzat._NEWLINE_El PSOE va demanar el vot apel\xc2\xb7lant a la identitat i l\'origen dels milers de catalans que tenien familiars provinents d\'altres parts de l\'estat. Dins de l\'apartat d\'ofertes, S\xc3\xa1nchez va prometre traslladar el Senat a Barcelona. Diversos dirigents del Partit Popular espanyol es van despla\xc3\xa7ar a Catalunya durant la setmana amb l\'objectiu de refor\xc3\xa7ar la candidatura de Xavier Garcia Albiol. Pel que fa a CSQP, Pablo Iglesias va fer precampanya per a les eleccions generals espanyoles de 2015, dient que volia ser el president que escolta els catalans. Al seu torn, Rabell va demanar a ERC que l\'investissin a ell President de la Generalitat per garantir un govern d\'esquerres._NEWLINE_El dimarts dia 22 Mariano Rajoy, en una entrevista a Onda Cero, va cometre una relliscada en no poder argumentar per qu\xc3\xa8 els catalans deixarien de ser ciutadans espanyols i europeus en cas d\'independ\xc3\xa8ncia de Catalunya. La resta de partits van aprofitar-ho per afeblir els arguments del Partit Popular. El BBVA i el Sabadell, a peticions de diversos col\xc2\xb7lectius de clients (metges i funcionaris, respectivament) van fer una comunicaci\xc3\xb3 rectificant el seu posicionament i dient que no marxarien de Catalunya en cas d\'una eventual independ\xc3\xa8ncia. El mateix dimarts 22 de setembre, l\'arquebisbe de Val\xc3\xa8ncia, cardenal Antonio Ca\xc3\xb1izares, deman\xc3\xa0 als fidels de la di\xc3\xb2cesi "resar per Espanya i la seva unitat" i inst\xc3\xa0 totes les parr\xc3\xb2quies a incloure aquestes oracions en les seves misses. Per Ca\xc3\xb1izares "no hi ha justificaci\xc3\xb3 moral per a la secessi\xc3\xb3". Autom\xc3\xa0ticament, els bisbes catalans van emetre una nota en la qual defensaven la "legitimitat moral de totes les opcions pol\xc3\xadtiques" que es basin "en el respecte de la dignitat de les persones i dels pobles". Pel seu costat, el bisbe de Solsona Xavier Novell, en una glossa publicada al full dominical del dia de les eleccions, deman\xc3\xa0 el vot en favor de les opcions independentistes (especialment Junts pel S\xc3\xad.) _NEWLINE_El dia 23 Jos\xc3\xa9 Manuel Garc\xc3\xada-Margallo y Marfil i Oriol Junqueres van debatre a 8tv, que va tenir una audi\xc3\xa8ncia mitjana de 892.000 espectadors, amb un 28,2% de quota de pantalla i pics de m\xc3\xa9s d\'un mili\xc3\xb3 d\'espectadors. Va ser el programa m\xc3\xa9s vist de la hist\xc3\xb2ria de 8TV._NEWLINE_Els darrers dies de campanya alguns posicionaments es van ajustar: Junts pel s\xc3\xad va demanar la concentraci\xc3\xb3 del vot independentista, anunciant que Europa entendria molt m\xc3\xa9s els vots a la seva formaci\xc3\xb3 que a la CUP. Arrimadas va comen\xc3\xa7ar a perfilar-se com a segona for\xc3\xa7a i va demanar els vots de les forces menys votades. Pablo Iglesias va comentar la possibilitat que QSQEP pact\xc3\xa9s amb Esquerra i la CUP un govern d\'esquerres fisurant Junts pel S\xc3\xad, fet que Artur Mas va desmentir el mateix dia. La premsa conservadora espanyola va criticar Margallo pel fet d\'accedir a fer aquest debat._NEWLINE_Com ja va passar a les eleccions municipals espanyoles de 2015, la Junta Electoral Central va fer retirar les estelades penjades en ajuntaments o en edificis p\xc3\xbablics.\n_START_SECTION_\nFinal de campanya\n_START_PARAGRAPH_\nJunts pel S\xc3\xad va organitzar una gran festa a l\'Avinguda de Maria Cristina com a acte final de campanya, on van anunciar la participaci\xc3\xb3 d\'Els Catarres i altres m\xc3\xbasics. El PP va anunciar que comptaria amb el suport de Sarkozy i Mariano Rajoy en el seu acte de final de campanya, programat per a divendres a la tarda al Palau de Congressos de Catalunya. CSQP va anunciar que el seu acte seria a Lleida, amb la participaci\xc3\xb3 d\'Ernest Urtasun i Montserrat Pratdesaba. La CUP va anunciar que celebraria el seu acte a Badalona, ciutat on governen des de les passades eleccions municipals de 2015.\n_START_SECTION_\nTemes tractats en campanya\n_START_PARAGRAPH_\nLa campanya electoral va estar marcada pel joc brut que, segons les formacions i entitats independentistes, feien servir les institucions de l\'Estat Espanyol per a intentar minimitzar el nombre de vots independentistes; per altra banda, els partits unionistes, defensen que la "campanya de la por" no existeix, i que el que fan els mitjans \xc3\xa9s informar sobre els inconvenients d\'una eventual independ\xc3\xa8ncia. Aquests s\xc3\xb3n els principals temes tractats durant la campanya\xcb\x90\n_START_SECTION_\nPerman\xc3\xa8ncia de Catalunya a la Uni\xc3\xb3 Europea\n_START_PARAGRAPH_\nUn altre dels temes principals sobre els quals es va fonamentar la campanya electoral va ser el de la posici\xc3\xb3 de Catalunya respecte a la Uni\xc3\xb3 Europea en cas d\'independ\xc3\xa8ncia. Els partits independentistes defensaven que una Catalunya independent no sortiria de la Uni\xc3\xb3; Junts pel S\xc3\xad es mostrava partidari de seguir a la Uni\xc3\xb3, mentre que la CUP s\'hi mostrava en contra. Per altra banda, els partits unionistes defensaven que una Catalunya independent quedaria autom\xc3\xa0ticament fora de la Uni\xc3\xb3 Europea. Les dues bandes van intentar diversos cops que la Comissi\xc3\xb3 Europea es pronunci\xc3\xa9s a favor de les seves tesis. La Uni\xc3\xb3 Europea t\xc3\xa9 sempre com a resposta oficial no influenciar en afers interns dels estats membres. \xc3\x89s destacable el fet que el 23 de setembre, la Comissi\xc3\xb3 Europea, va donar dues respostes a una pregunta formulada per l\'eurodiputat del PP Santiago Fisas. Aquestes dues respostes eren diferents en el contingut, una en castell\xc3\xa0 i l\'altre en angl\xc3\xa8s. La resposta escrita en castell\xc3\xa0 deixava clar que \xc2\xabuna declaraci\xc3\xb3 unilateral d\'independ\xc3\xa8ncia no tindria efectes jur\xc3\xaddics i volaria la Constituci\xc3\xb3 Espanyola\xc2\xbb; en canvi, la versi\xc3\xb3 en angl\xc3\xa8s deia que \xc2\xabno correspon a la Comissi\xc3\xb3 Europea expressar una posici\xc3\xb3 sobre q\xc3\xbcestions de l\'organitzaci\xc3\xb3 interna relacionats amb les q\xc3\xbcestions institucionals d\'un Estat Membre\xc2\xbb. Finalment la Comissi\xc3\xb3 Europea va recon\xc3\xa8ixer el seu error i va afirmar que la resposta correcta era l\'anglesa. Tamb\xc3\xa9 va obrir una investigaci\xc3\xb3 interna per a aclarir l\'error. Els eurodiputats d\'Esquerra Republicana de Catalunya i de Converg\xc3\xa8ncia Democr\xc3\xa0tica de Catalunya van enviar una carta a Jean-Claude Juncker demanant-li que resolgu\xc3\xa9s l\'assumpte abans del dia 27 de setembre perqu\xc3\xa8 els catalans poguessin votar amb tota la informaci\xc3\xb3 i que la Comissi\xc3\xb3 Europea recuper\xc3\xa9s la seva credibilitat. Tres dies abans de les eleccions, un eurodiputat i exministre d\'exteriors de Let\xc3\xb2nia, Artis Pabriks va dir que Catalunya no podia ser expulsada de la Uni\xc3\xb3 Europea, ja que, segons ell, no hi havia cap reglament que en permet\xc3\xa9s l\'expulsi\xc3\xb3 autom\xc3\xa0tica.\n_START_SECTION_\nNacionalitat catalana, espanyola i europea\n_START_PARAGRAPH_\nUn dels temes tractats durant la campanya va ser el que tractava sobre quina nacionalitat tindrien els habitants de Catalunya en cas que aquesta assol\xc3\xads la independ\xc3\xa8ncia. Els representants dels partits partidaris de la independ\xc3\xa8ncia sempre van defensar que els habitants mantindrien la nacionalitat catalana, l\'espanyola i l\'europea, ja que segons l\'article 11.2 de la Constituci\xc3\xb3 Espanyola, \xc2\xabCap espanyol d\'origen pot ser privat de la seva nacionalitat\xc2\xbb. En canvi, els partits unionistes defensen que els ciutadans catalans, en cas d\'independ\xc3\xa8ncia deixarien de ser espanyols i europeus. Segons la majoria de diaris catalans, els arguments unionistes van ser desmentits quan el president del Govern d\'Espanya, Mariano Rajoy, va protagonitzar una ficada de pota en una entrevista radiof\xc3\xb2nica a Onda Cero; en aquesta entrevista, ell assegurava que els catalans perdrien la nacionalitat espanyola i europea si s\'independitzaven; quan el periodista Carlos Alsina va contestar-li que en cap cas es perdia la nacionalitat espanyola (ja que la llei ho prohibia) i per tant tampoc es perdria l\'europea, el president del govern es va quedar sense resposta. Aquesta entrevista va ser utilitzada com a v\xc3\xaddeo de la campanya electoral per Junts pel S\xc3\xad. Despr\xc3\xa9s de l\'entrevista, les posicions sobre el tema dins del mateix Partit Popular eren diferents, mentre alguns ministres com Margallo sostenien que els catalans perdrien la nacionalitat, altres com el ministre d\'Interior van deixar caure la possibilitat que no perdessin les nacionalitats espanyola i europea.\n_START_SECTION_\nCorrupci\xc3\xb3\n_START_PARAGRAPH_\nDurant la campanya, la corrupci\xc3\xb3 va ser emprada generalment pels partits unionistes contra la llista de Junts pel S\xc3\xad, ja que un dels partits que la conforma (Converg\xc3\xa8ncia Democr\xc3\xa0tica de Catalunya), presentava en el moment en qu\xc3\xa8 es va dur a terme la campanya, nombrosos casos de corrupci\xc3\xb3, a m\xc3\xa9s de 15 seus embargades. L\'argument de la corrupci\xc3\xb3 tamb\xc3\xa9 va ser utilitzat per la CUP, per a atacar a tota la resta de partits, ja que excepte la CUP, tots els altres partits amb representaci\xc3\xb3 al parlament (Converg\xc3\xa8ncia Democr\xc3\xa0tica de Catalunya, Uni\xc3\xb3 Democr\xc3\xa0tica de Catalunya, Esquerra Republicana de Catalunya, Ciutadans, el Partit Popular, el Partit dels Socialistes de Catalunya  i Iniciativa per Catalunya Verds) van tenir casos medi\xc3\xa0tics de corrupci\xc3\xb3, ja sigui a nivell individual, de partit, auton\xc3\xb2mics o estatals. Tots els partits es van comprometre a aplicar mesures contra la corrupci\xc3\xb3 en cas d\'arribar a governar. Cal destacar que un parell de setmanes abans de la campanya electoral, el jutge va enviar la Gu\xc3\xa0rdia Civil a escorcollar la seu de Converg\xc3\xa8ncia. Aquest escorcoll va ser molt pol\xc3\xa8mic, ja que diversos mitjans de comunicaci\xc3\xb3 van ser informats pr\xc3\xa8viament de l\'escorcoll, i es van personar en el lloc on s\'havia de dur a terme per a captar les imatges; aix\xc3\xb2, sumat a la proximitat de les eleccions, va dur als responsables de CDC a titllar l\'acci\xc3\xb3 d\'\xc2\xabescorcoll medi\xc3\xa0tic\xc2\xbb o \xc2\xabinstrumentalitzaci\xc3\xb3 de les institucions p\xc3\xbabliques\xc2\xbb. Representants d\'altres partits com ara Llu\xc3\xads Rabell (CSQP) va demanar prud\xc3\xa8ncia per l\'escorcoll. Tres dies abans de les eleccions, l\'Audi\xc3\xa8ncia de Barcelona va confirmar la imputaci\xc3\xb3 per frau fiscal de l\'assessor de Ciutadans al Parlament Europeu  i exdiputat pel mateix partit al Parlament de Catalunya Jordi Ca\xc3\xb1as; aquesta confirmaci\xc3\xb3 es va donar arran de la desestimaci\xc3\xb3 d\'un recurs que ell mateix havia presentat.\n_START_SECTION_\nJornada electoral\n_START_PARAGRAPH_\nEls col\xc2\xb7legis electorals van obrir a les 9 del mat\xc3\xad. Es van habilitar 8.181 urnes per tot el territori catal\xc3\xa0. Un total de 550 periodistes provinents de 180 mitjans internacionals es van acreditar per cobrir el que s\'esperaven com uns comicis hist\xc3\xb2rics.\n_START_SECTION_\nCentres de seguiment de l\'escrutini\n_START_PARAGRAPH_\nTots els partits van organitzar actes oberts al p\xc3\xbablic on fer seguiment de l\'escrutini de les eleccions amb els seus militants i simpatitzants. Cuitadans i el Partit Popular ho van fer en un hotel, un a l\'Hotel Barcel\xc3\xb3 Sants i l\'Altre al Gran Marina Hotel del World Trade Center. PSC i Uni\xc3\xb3 ho van fer a les seves seus, al carrer de Nicaragua i al carrer N\xc3\xa0pols, respectivament. Les altres tres candidatures ho van fer al Born Centre Cultural (Junts pel S\xc3\xad), al Casino l\'Alian\xc3\xa7a de Poblenou (CUP) i a la F\xc3\xa0brica Fabra i Coats (Catalunya S\xc3\xad que es pot).\n_START_SECTION_\nCobertura medi\xc3\xa0tica\n_START_PARAGRAPH_\nUn total de 550 periodistes es van acreditar per tal de seguir el desenvolupament de les eleccions des del Centre de Difusi\xc3\xb3 de Dades. Televisi\xc3\xb3 de Catalunya va organitzar un dispositiu especial al mateix Parlament, en un programa presentat per L\xc3\xaddia Heredia, Carles Prats, Toni Cruanyes i Agn\xc3\xa8s Marqu\xc3\xa8s. A les 20.00 es faria p\xc3\xbablic el sondeig de TV3, fet a peu d\'urna amb m\xc3\xa9s de 30.000 entrevistes realitzades per l\'empresa TNS. Com a novetat, la corporaci\xc3\xb3 va fer servir un sistema de grafisme on es mostraven -de manera sobreimpressionada- els resultats de les eleccions amb els colors dels partits pol\xc3\xadtics directament sobre els escons del parlament. Posteriorment es va realitzar un programa d\'an\xc3\xa0lisi de resultats amb la intervenci\xc3\xb3 de Jos\xc3\xa9 Antich, Llu\xc3\xads Orriols, Jos\xc3\xa9 Domingo, Bel Olid i Ernesto Ekaizer, amb intervencions de Josep Maria Mart\xc3\xad Rigau, Pere Bosch i Llu\xc3\xads Fatj\xc3\xb3-Vilas. _NEWLINE_8tv tamb\xc3\xa9 va realitzar programaci\xc3\xb3 especial per cobrir la jornada, aix\xc3\xad com les televisions de La Xarxa de Comunicaci\xc3\xb3 Local, que van oferir un Especial 27-S eleccions i que va durar quatre hores, on es van analitzar els resultats en clau comarcal i local. Pel que fa als canals generalistes espanyols, Antena 3 va oferir un especial amb Susanna Griso i Vicente Vall\xc3\xa9s, La Sexta va oferir una edici\xc3\xb3 especial del seu programa Al rojo vivo i Cuatro va fer el programa especial Catalu\xc3\xb1a, y ahora qu\xc3\xa9? dirigit per Javier Ruiz. La televisi\xc3\xb3 p\xc3\xbablica espanyola va cobrir la jornada amb un programa encap\xc3\xa7alat per Mar\xc3\xada Casaso i Sergio Mart\xc3\xadn._NEWLINE_Pel que fa a la r\xc3\xa0dio, M\xc3\xb2nica Terribas va presentar el programa especial 27-S, la nit que pot canviar la hist\xc3\xb2ria a Catalunya R\xc3\xa0dio. Jordi Bast\xc3\xa9 a RAC1 i Pepa Bueno a la Cadena SER tamb\xc3\xa9 van dirigir programes radiof\xc3\xb2nics especials.\n_START_SECTION_\nResultats\n_START_PARAGRAPH_\nLa candidatura de Junts pel S\xc3\xad va guanyar clarament les eleccions, obtenint 62 diputats, que van tenir un \xc3\xa8xit de participaci\xc3\xb3 hist\xc3\xb2rica, on m\xc3\xa9s d\'un 77% del cens electoral va expressar-se a les urnes. Els partits clarament independentistes (JxS\xc3\xad i CUP) van fregar els 2 milions de vots, sumant un total de 72 escons, que els atorga una majoria absoluta al Parlament, de 135 escons. En no haver aconseguit la majoria absoluta per si mateixos, Junts pel S\xc3\xad es veuran obligats a negociar amb els Diputats de la CUP, que va triplicar escons, una eventual investidura d\'Artur Mas. Ciutadans va ser un altre dels partits amb m\xc3\xa9s creixement, passant de 9 a 25 diputats al Parlament. El PSC va baixar de 20 a 16 escons, aguantant unes enquestes que l\'auguraven un resultat molt pitjors. Els partits que no van assolir les expectatives de campanya van ser Catalunya S\xc3\xad que es pot, que va quedar amb 11 escons (2 menys que Iniciativa a les eleccions de 2012), el Partit Popular, que va passar de 19 a 11 escons i Uni\xc3\xb3 Democr\xc3\xa0tica de Catalunya, que es va quedar sense representaci\xc3\xb3 parlament\xc3\xa0ria. Cap dels partits extraparlamentaris van aconseguir representaci\xc3\xb3 a la cambra.'